C 39/26

Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 39/10)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen.

ENHEDSDOKUMENT

»Salată cu icre de știucă de Tulcea«

EU-nr.: PGI-RO-02476 — 6.7.2018

BOB ( ) BGB (X)

1. Betegnelse [på BOB eller BGB]

»Salată cu icre de știucă de Tulcea«

2. Medlemsstat eller tredjeland

Rumænien

3. Beskrivelse af landbrugsproduktet eller fødevaren

3.1. Produkttype

Kategori 1.7. Fisk, bløddyr, skaldyr, ferske, og produkter på basis heraf

3.2. Beskrivelse af produktet med betegnelsen i punkt 1

»Salata cu icre de știucă de Tulcea« er en hvid/gullighvid creme på basis af solsikkeolie, som indeholder mindst 29 % rogn, heraf mindst 15 % hel saltet gedderogn og mindst 14 % saltet rogn, som stammer fra fisk fra Donaudeltaet (arter fra karpefamilien: karusse, skalle, rudskalle og uformet karperogn; arter fra aborrefamilien: sandart og aborre), blandet med vand, der er tilsat kulsyre, og citronsaft.

Følgende råvarer og ingredienser er nødvendige for at fremstille »Salată cu icre de știucă de Tulcea«.

Råvarer:

1. Saltet gedderogn (Esox lucius) i en andel på mindst 15 % i det færdige produkt, hvilket gør det til hovedingrediensen.

2. Saltet rogn fra fisk fra Donaudeltaet i en andel på højst 14 % for at sikre optimal konsistens og viskositet.

Ingredienser:

1. Solsikkeolie

2. Vand, der er tilsat kulsyre

3. Citronsaft fremstillet ved presning og sining

4. Ikkeiodiseret stensalt, der anvendes til saltning af råvarerne.

Fysisk-kemiske egenskaber ved »Salată cu icre de știucă de Tulcea«:

Egenskab Måleenhed Værdier Syreindhold (citronsyre) % maks. 1 Vandindhold maks. 30 Fedtindhold % mindst 63 Protein % mindst 6,2 Ikkeiodiseret stensalt (natriumchlorid) % maks. 5

Organoleptiske egenskaber:

— Ensartet udseende, tyktflydende og fast uden olieudskillelse, hvid/gullighvid farve med et mønster af hele gedderognkorn, som har en gyldengul eller rødgul farve og en diameter på ca. 2-2,5 mm alt afhængigt af høstsæsonen.

— Den særlige smag af gedderogn fremhæves af smagen af rogn fra fisk fra Donaudeltaet og skyldes saltnings- og modningsprocessen.

— Slutproduktet har en fin og ren aroma af saltet og modnet rogn fra ferskvandsfisk. Denne aroma bliver mere intens, når rognkornene brister, hvilket giver en let knasende fornemmelse på tungen og i munden.

— Ingen fremmede dufte og en markant aroma af citronsaft.

3.3. Foder (kun for produkter af animalsk oprindelse) og råvarer (kun for forarbejdede produkter)

Den årlige fangstkvote, som forvaltningen af Donaudeltaets biosfærereservat har fastsat for det geografiske område (Donaudeltaet), kan føre til afbrydelser i forsyningen af gedderogn. I sådanne tilfælde kan gedderognen også stamme fra et sted uden for det geografiske område.

Rogn fra fisk fra Donaudeltaet er en råvare, der udelukkende stammer fra det geografiske område (Donaudeltaet). Den høstes i det afgrænsede geografiske område fra fisk, som tilhører karpefamilien karusse, skalle, rudskalle og uformet karperogn; og aborrefamilien (sandart og aborre).

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen af »Salata cu icre de știucă de Tulcea« skal finde sted i det afgrænsede geografiske område. Der er følgende etaper: processer og operationer til fremstilling af råvaren: høst (hvis relevant), adskillelse, saltning og modning af rognen, måling af den rette mængde råvarer og ingredienser samt blanding.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Specifikke regler for mærkning af det produkt, som betegnelsen henviser til

Følgende oplysninger skal være angivet på etiketten for »Salată cu icre de știucă de Tulcea«:

— produktets navn, »Salată cu icre de știucă de Tulcea«, efterfulgt af ordene »Indicație Geografică Protejată« (beskyttet geografisk betegnelse) eller »IGP« (BGB)

— producentens navn

— kontrol- og certificeringsorganets navn.

4. Kort angivelse af det geografiske områdes afgræsning

Det geografiske område er Tulcea amt, som omfatter Donaudeltaets biosfærereservat. Tulcea amt ligger i den sydøstlige del af Rumænien i den centrale nordlige del af Dobrogea ved Donaus udmunding, hvor der er adgang til Sortehavet mod øst. Det grænser op til Moldova og Ukraine i nord, Galați amt i nordvest, Brăila amt i vest og Constanța amt i syd. Tulcea amt ligger på 45°N og 29°Ø.

5. Tilknytning til det geografiske område

Ansøgningen om registrering af den beskyttede geografiske betegnelse »Salată cu icre de știucă de Tulcea« bygger på produktets egenskaber.

»Salată cu icre de știucă de Tulcea« har en særlig smag af fiskerogn, der afrundes og fremhæves af smagen af rogn fra fisk fra Donaudeltaet og skyldes saltnings- og modningsprocessen.

»Salată cu icre de știucă de Tulcea« har en fin og ren aroma, der er typisk for sådanne produkter af saltet og modnet rogn fra ferskvandsfisk. Når rognkornene brister, giver de en let knasende fornemmelse på tungen og i munden, hvilket gør denne aroma mere intens.

Produktets konsistens skyldes hovedsagelig rognen fra fisk fra Donaudeltaet, som fanges i det geografiske område og har til formål at skabe en ensartet konsistens i gedderognen.

En særlig egenskab ved den hele gedderogn er den gyldengule eller rødgule farve i den ensartede masse.

Slutproduktet adskiller sig fra andre produkter i samme kategori, fordi der anvendes rogn fra fisk fra Donaudeltaet i stedet for fødevaretilsætningsstoffer (emulgatorer, stabilisatorer og fortykningsmidler).

Produktet indeholder ingen kemiske tilsætningsstoffer eller konserveringsmidler (såsom sorbinsyre eller natriumbenzoat). Det er produktets kvalitet, som sikrer dets holdbarhed. De eneste anvendte konserveringsmetoder er opretholdelsen af en høj hygiejnestandard og af kølekæden under fremstillingsprocessen, transporten og ved salg af produktet.

Forskellen mellem »Salată cu icre de știucă de Tulcea« og lignende produkter i samme kategori er, at produktet med denne opskrift kun fremstilles i det geografiske område, hvor der findes meget gedderogn.

En anden faktor, som gør, at »Salată cu icre de știucă de Tulcea« skiller sig ud, er, at det indeholder citronsaft fremstillet ved presning og sining, mens der i andre produkter i samme kategori anvendes syntetiske produkter, nemlig citronsyre og glukose.

»Salată cu icre de știucă de Tulcea« er et produkt, der hovedsagelig består af råvarer fra det geografiske område, og en af råvarerne (rogn fra fisk fra Donaudeltaet) stammer udelukkende fra det geografiske område, hvilket skaber en tæt tilknytning til det geografiske områdes naturlige miljø.

Det geografiske område — Donaudeltaet — er et naturligt miljø, som er rigt på ferskvandsfiskeressourcer. Det er det største delta i EU, et af de største kompakte ferskvandstilstrømningsområder i EU og sidst, men ikke mindst, Rumæniens største fangstområde for gedder og andre ferskvandsfisk.

Ifølge den videnskabelige publikation fra 2008 med titlen »Danube Delta Biosphere Reserve«, som er udarbejdet af Petre Gâștescu og Romulus Știucă, klassificeres renheden af Donaudeltaets overfladevand som klasse I henhold til miljøkvalitetskravene. Den høje vandkvalitet i det geografiske område har navnlig en positiv indvirkning på de lokale fiskeressourcers organoleptiske egenskaber.

»Salată cu icre de știucă de Tulcea« repræsenterer den lokale tradition for fiskeforarbejdning, som har udviklet sig fra høst og forbrug af rå rogn i det 19. århundrede til forarbejdning af rogn til det moderne køkken i det 20. århundrede.

En fødevareindustri baseret på fiskeforarbejdning har været aktiv i det geografiske område i årtier, hvilket har resulteret i, at de lokale medarbejdere er uddannet til og har erfaring med at evaluere fiskeprodukters særlige egenskaber.

Som følge heraf er tilberedningsmetoden for gedderogn specifik for det afgrænsede geografiske område.

I processen anvendes der metoder, som er fastlagt i det geografiske område, såsom adskillelse af rognen ved hjælp af et særligt redskab kaldet en »priboi« og modning af rognen ved hjælp af podning. Rognen adskilles fra membranerne ved hjælp af en »priboi« kombineret med et fiskenet. Gedderognkornene skilles fra hinanden, hvilket giver »Salată cu icre de știucă de Tulcea« en ensartet masse.

Den rumænske forsker Grigore Antipa dokumenterede metoden til adskillelse af rognen ved hjælp af en »priboi« i sit værk »Studii asupra pescăriilor din România« (studier af fiskeriet i Rumænien) (Bukarest, Rumænien, Imprimeria Statului, 1895, 80 sider).

Saltnings- og modningsprocessen giver »Salată cu icre de știucă de Tulcea« den særlige smag. Under saltnings- og modningsprocesserne ændrer rognens smag sig som følge af enzymaktiviteten. En let varmebehandling gør denne smag (salt med en note af svag modning) mere intens, og denne mere intense smag er ingrediensens endelige smag.

De lokale medarbejdere bruger deres sanser til at vurdere typen, farven, duften og smagen af gedderognen eller rognen fra fisk fra Donaudeltaet såvel som dens modningsgrad og viskositet, så det bliver muligt at opnå et kvalitetsprodukt.

Det lokalsamfund, der var kendetegnende for det geografiske område i det 19. århundrede, var multietnisk (rumænere, lipovanere, ukrainere, grækere, tyrkere osv.) og bestod af indfødte og indvandrede skibsejere, handlende, søfolk, fiskere og sidst, men ikke mindst, fiskehandlere med forskellige baggrund. I denne kulturelle smeltedigel tilpassede de lokale opskriften på rognpålæg (»salată de icre«) fremstillet af rogn fra saltvandsfisk for at udnytte de ressourcer, der var til rådighed i det geografiske område. De erstattede rogn fra saltvandsfisk med rogn fra ferskvandsfisk, navnlig fra gedder og fisk fra Donaudeltaet, og finpudsede opskriften til det, den er i dag. »Salată cu icre de știucă de Tulcea« er en uundværlig del af menuerne på restauranter og inden for agroturisme i det geografiske område, navnlig i Donaudeltaet.

Alt dette har bidraget til at skabe et miljø, hvor fisketraditionerne i vid udstrækning kunne udvikle sig. Der er således en årsagssammenhæng mellem produktets egenskaber og de naturlige og kulturelle forhold i det geografiske område (Donaudeltaet).

Henvisning til offentliggørelsen af varespecifikationen

(Artikel 6, stk. 1, andet afsnit, i denne forordning)

https://www.madr.ro/docs/ind-alimentara/2018/caiet-sarcini-stiuca/Documentatie-salata-cu-icre-de-stiuca-de-Tulcea.pdf

(1) EUT L 343 af 14.12.2012, s. 1.